ጠቅላይ ሚኒስትሩ ለመከላከያና ለደኅንነት ኃላፊዎች ሹመት ሰጡ
ጠቅላይ ሚኒስትር ዓብይ አህመድ (ዶ/ር) ለሦስት የመከላከያና የደኅንነት ከፍተኛ ኃላፊዎች ዓርብ ሰኔ 21 ቀን 2011 ዓ.ም. ሹመት ሰጡ፡፡የብሔራዊ መረጃና ደኅንነት አገልግሎት ዋና ዳይሬክተር የነበሩት ጄኔራል አደም መሐመድ የጦር ኃይሎች ጠቅላይ ኤታ ማዦር ሹም፣ ሌተና ጄኔራል ሞላ ኃይለ ማርያም የምድር ኃይል ዋና አዛዥ፣ እንዲሁም አቶ ደመላሽ ገብረ ሚካኤል የብሔራዊ መረጃና ደኅንነት አገልግሎት ዋና ዳይሬክተር ሆነው ተሹመዋል፡፡ጄኔራል አደም ሰኔ 15 ቀን 2011 ዓ.ም. ምሽት በመኖሪያቸው ቤታቸው በተገደሉት በጄራል ሰዓረ መኮንን ምትክ ነው የተሾሙት፡፡ የብሔራዊ መረጃና ደኅንነት አገልግሎት በመሆን ከተሾሙ አንድ ዓመት ያለፋቸው ጄኔራል አደም፣ ቀደም ሲል የኢትዮጵያ አየር ኃይል ዋና አዛዥ በመሆን አገልግለዋል፡፡ሌተና ጄኔራል ሞላ ከዚህ በፊት የኢትዮጵያ አየር ኃይል ዋና አዛዥ በመሆን ማገልገላቸው ሲታወስ፣ በአዲሱ ሹመታቸው የምድር ኃይልን በዋና አዛዥነት ይመራሉ፡፡አቶ ደመላሽ ከዓመት በፊት የብሔራዊ መረጃና ደኅንነት ምክትል ዋና ዳይሬክተር በመሆን እያገለገሉ የነበሩ ሲሆን፣ ቀደም ሲል የኦሮሚያ ክልል ምክትል ኮሚሽነር፣ እንዲሁም የፌዴራል ፖሊስ ፀረ ሽብር ግብረ ኃይል ዳይሬክተር በመሆን ሠርተዋል፡፡